Доц. д-р Македонка Радуловиќ

Доцент, Универзитет Кирил и Методиј, Филозофски Факултет, Македонија

e-mail: [radulovic@fzf.ukim.edu.mk](mailto:radulovic@fzf.ukim.edu.mk)

Наслов: Промоција на семејството во програмите на политичките партии во Република Македонија

**Апстракт**

Политичките партии во Република Македонија и во своите конститутивни акти - општи програмски документи и до изборните програми за одделни изборни циклуси, главно за општите парламентарни избори, извесен дел посветуваат на своите ставови, погледи и активности во однос на семејството, семејното живеење, статусот на семејството во општеството и за положбата на жената.

Трудот ќе направи преглед на овие делови од програмите од основањето на политичките партии и нивното дејствување на политичката сцена во земјата, преку присуството на тие содржини во изборните програми и претпоследните и последните парламентарни избори во РМ.

Посебен нагласок ќе биде ставен на документите на политичките партии кои се јавуваат како победници на изборите, а потоа и како носители на законодавната и извршната власт и на оние партии кои имаат учество во власта, како коалициони партнери на владејачките партии.

Деловите од програмите кои се однесуваат на семејството и жената ќе бидат образложени, со извлечени основни ставови и ќе биде направена споредба на гледиштата на одделните партии.

***Клучни зборови*** - *политички партии, изборни програми, семејство, положба на жената, парламентарни избори.*

**PROMOTION OF THE FAMILY IN THE POLITICAL PARTIES’ PROGRAMS**

**Makedonka Radulovic**

Teaching Assistant, Ss. Cyril and Methodius University, Faculty of Philosophy, Macedonia e-mail: [radulovic@fzf.ukim.edu.mk](mailto:radulovic@fzf.ukim.edu.mk)

**Abstract**

The political parties in the Republic of Macedonia dedicate a particular part of their constitutional acts – general program documents and the pre-electoral programs in certain electoral cycles , mainly for the purpose of general Parliamentary elections to express their standpoints, views and activities regarding family, family life, the status of family in the society and women’s’ status.

This paper shall review these parts of the programs as of the foundation of the political parties and their actions at the political scene in the country through the presence of such content in the pre-electoral programs and the ultimate and penultimate Parliamentary Elections in Republic of Macedonia.

A special interest shall be placed to the documents of the political parties who had won the elections and thus became the legislative and executive authority, as well as to the parties which had taken participation in the government as coalitional partners of the governing parties.

The segments of the programs referring to the family and women shall be elaborated, with conclusive basic standpoints and the points of view of different parties shall be compared.

***Key words****: Political parties, pre-electoral programs, family, women’s status, Parliamentary elections.*

**Вовед и методолошки објаснувања**

Во овој труд се поаѓа од општиот поим за клучните категории, односно за политичките партии и за семејството, како и за општата програма на политичките партии и изборните програми за одделни, најчесто општи парламентарни избори.

Така, под поимот политичка партија се подразбира релативно трајна политичка организација, настаната врз доброволност, чија што цел е преземањето и вршењето на државната власт, или учество во неа, односно постојано/повремено влијание заради конституирање, промовирање, реализирање и заштита на определени интереси, на граѓани и делови од општеството. Секоја политичка партија, покрај членството има своја политичка идеологија, изразена во програмата на партијата (како траен документ) и организациона структура најчесто дефинирана со статутот на политичката партија (Андревски, Ж. 2011, стр.58). Тука треба да се кажедека не е научно втемелен пристапот со кој се тврди дека политичката партија има програма и статут, што е тесно гледање бидејќи и други организациони форми (како што се, на пример, културно-уметнички и спортски друштва) имаат програма и статут, но не се политички партии, бидејќи немаат политичка идеологија и не се борат за освојување на власта.

За функции на политичките партии се сметаат вообликувањето на политички мислења, ставови и барања, потоа со политизацијата на општеството, организацијата на демократски процеси за учество на граѓаните во вршењето на јавни работи (учество во избори, работа на претставнички законодавни тела, вршење на изборни политички функции, реализација на државна политика, функционирање и зацврствување на политички режими и слично).

Семејството се дефинира како парцијална био-социјална заедница во која луѓето се групираат за да се задоволат природните сексуални односи за поврзување (општење) на различните полови, за да се обезбеди репродукција, продолжување на потомството (раѓање деца), за да се поврзуваат во определени сроднички видови и односи како природна и социјална основа за одобрување или забрана на половите односи, за да се одвиваат основните социјални дејности за обезбедување на материјалната егзистенција на групата и поединците во неа и за да се подигнуваат, одгледуваат, образуваат и воспитуваат деца.

Најопшти и најзначајни функции што можат да се сретнат во сите видови семејства се: репродуктивната функција, функцијата на задоволување на половиот инстинкт и емотивната функција, економската функција, заштитната функција, воспитно-образовната функција и функција на социјализација на личноста. (Чокревски, Т. 1996, стр. 141)

Како научна цел на овој труд е утврдено презентирањето на основните погледи за семејството и мерките за зацврствување и унапредување на положбата на семејството во општеството во изборните програми на политичките партии во Република Македонија.

Заради постигнување на оваа цел ќе се направи анализа на деловите од изборните програми на политичките партии за парламентарните избори, со посебен осврт на деловите од изборните програми кои се однесуваат на семејството за првите повеќепартиски парламентарни избори во Република Македонија одржани во есента 1990. година. Ќе биде направен и краток преглед за оваа проблематика во наредните изборни циклуси, а ќе бидат презентирани и неколку изборни програми од парламентарните избори одржани во 2014.година.

Семејството и неговите функции ќе бидат пошироко разбрани и третирани.

Во трудов не се елаборираат реализираните активности во однос на семејната проблематика (закони, програми, проекти, акции) кога одделните политички партии биле на власт или како доминантни или како придружни политички субјекти (што може да биде предмет на посебна анализа и наменски научен третман).

**Првите изборни програми за семејството**

Политичките партии во Република Македонија во плурална политичка сцена се појавија во текот на 1990. година врз основа на Законот за општествени органи и здруженија на граѓани (Службен весник на СРМ, број 28 од 21 септември 1990. година) со што беа поставени основите на политичката плурализација на општеството.

Највидливо како политички субјекти политичките партии настапија за парламентарните избори, есента 1990. година.

Во книгата “Избори 90, политичките партии во Македонија”(издание на ПОС“Систем 21”, книгата ја приредиле Владо Тимовски и Свето Стефановски) се објавени изборните програми на политичките партии, кои, во извесна смисла, претставуваат основни програмски документи за идејниот профил на конкретните политички партии. Изборните програми содржат погледи, ставови и идеи за поширок круг прашања (статусот на државата, економски аспекти, човекови права, демократизација, образование, култура), а во некои од нив и конкретни погледи за семејството и положбата на жената во општеството.

Во продолжение се прави преглед на деловите од изборните програми кои најдиректно се однесуваат на семејството.

Во изборната програма на Сојуз на комунистите на Македонија-Партија за демократска преобразба, денешниот Социјалдемократски сојуз на Македонија, се вели:

* Ќе се создаваат материјални, социјални, законски и други услови и семејство да биде израз на човековата сигурност, хармонија и љубов;
* Децата ќе бидат посебен субјект на правна и општествена заштита, со развиени услови и институции што ќе гарантираат здраво и безгрижно детство, квалитетно образование и воспитание;
* Младите ќе ги остваруваат сопствените интереси согласно нивните барања за општествен прогрес и лични перспективи,
* Старите ќе уживаат материјална, социјална и човечка сигурност врз принципите на социјална држава и солидарност. Општеството треба да го чува нивното достоинство,
* Секој човек има право на економска и социјална заштита. Никој не смее да биде социјално напуштен и незгрижен. Нема здрав и квалитетен живот без социјална сигурност и посебно, без социјално згрижување на мајките, децата, старите, инвалидите и невработените.

Ова може да се оцени како општ пристап во политичката филозофија на оваа политичка партија спрема семејството и неговата положба во општеството.

Странката на Југословените во Македонија, која всушност е пасивизирана во актуелно време, смета дека бракот и семејството се основни социјални единици на општеството. Затоа основните насоки на социјалната политика најтесно се поврзани со статусот на ЖЕНАТА, а како сопруга и мајка и активен учесник во сите сфери на општеството и на животот. Нашата грижа( на оваа партија) е насочена кон обезбедувањето на сите услови, кои досега во голем степен недостасуваа, што ќе ја овозможат нејзината еменципација и афирмација како слободна личност и рамноправно човечко суштество.

И за овој поглед може да се констатира дека останува на нивото на општост со заложба за афирмација на семејството и жената во општеството.

Програмска определба на Лигата за демократија, која, исто така, практично е неактивна на политичката сцена, еда се настојува вработената жена што сака да има повеќе деца и што сака да им се посвети на нивното одгледување и воспитување да се стимулира во тоа преку посебен режим во работното законодавство/платено тромесечно предпородилно и едногодишно попородилно отсуство, полуплатено отсуство заради одгледување и воспитување на детето до третата година од неговиот живот, неплатено отсуство до навршувањето седмогодишна возраст на детето/.

На Македонија и одговара моделот на семејство со три деца. Во таа смисла ќе бидат донесени закони од доменот на здраствената заштита, социјалната и фискалната политика со кои “луксузот” на четвртото/ и секое натамошно/ дете ќе ги оптоварува родителите, а не државата.

Од ова треба да се извлечат две основни прашања, кои заслужуваат анализа, а тоа се соодветно законодавство за мајката- родилка и моделот на семејство со три деца (како резултат на гледањето на Лигата за демократија за повеќедетни семејства кои се товар на општеството).

И во програмата на тогашната партија со име Социјалистички сојуз-Социјалистичка партија на Македонија (сега само Социјалистичка партија на Македонија) се содржат најосновните ставови за семејството:

* Социјалниот статус на семејството, основа за пресметување на социјално заштитните мерки на општеството.
* Ќе изнајдеме такви економски, финансиски и други општествени мерки кои ќе создаваат услови секој човек да може да се осигура достојни услови за живеење за себе и за семејството.
* Поголемото работно и општествено ангажирање на жената бара создавање на услови за побрза лична и општествена еманципација. Со мерки на економската политика ќе стимулираме развој на сервиси и други услуги за домаќинството. Ќе помагаме преку обезбедување на детската заштита.

Нагласок на економската функција на семејството и креирање социјална политика со која ќе се обезбеди економска сигурност на семејството и неговите членови е ставен во изборниот материјал на Движењето за семакедонска акција-МААК (која е повремено активна). Тоа се образложува со следниве ставови:

* Во системот на социјалната политика има потреба да се менат многу нешта, но, во прв ред бездруго тука треба да се гради нова политика кон семјеството/ работа односно вработување, домување, заштита на децата, даночен систем, социјална помош/. Признавањето на семјеството како економска заедница, кога луѓето тоа го посакуваат, а во дејности што тоа го дозволуваат/ земјоделството, занаетчиството, приватната иницијатива/ е многу пожелно! Речено е со право: - и работата /трудот/ во семејството е општествено корисна работа /трудот/!
* Оттука, општеството не смее едному да му биде мајка, а другому маштеа! Политиката кон семејството треба да биде пред се грижа за осигурувањето на квалитетот на животот, а таа политика ќе се огледа во организираната грижа за отворање на нови работни места како основа на новата социјална политика. Не смее да се остави поимот млад човек да биде синоним на невработен човек! Тука треба да се помисли и за разработување системи на помош /додатно образование, доквалификација или преквалификација/ за оние што ќе станат жртви на технолошкиот или економскиот вишок или што ќе паднат под стечај. Треба да се афирмира институтот – прво вработување, како врвен резон на авторитетна цоциална политика.

Програмскиот акт на политичката партија на ВМРО-Демократска партија за македонско национално единствопредвидува нов систем на социјална држава која ќе се темели врз начелата на слободите, еднаквите шанси за сите луѓе, праведност и меѓучовечка солидарност, потоа социјална политика како усогласено дејствување на сите суштествени чинители за поквалитетен живот на граѓанинот, социјален стандард за сите во поглед на здравствена и социјална заштита, како и во поглед на образованието, како и долгорочно залагање за изградба на држава на благосостојба, што значи секој човек да има можност за личен развој, образование, создавање на семејство и квалитетни услови за живот, со што во суштина семејното живеење го третира како дел од економската и социјалната политика на државата.

Партијата за демократски просперитет во Македонија, се уште активна на политичката сцена, најдиректно се залага за тоа женската младина да се школува и вработува. Раѓањето е лично право на сопружниците, додека планирањето на семејството е вредност на современата цивилизација. Хуманизацијата на односите меѓу половите е потреба на времето.

Ова гледање е рефлекс на очекуваното избирачко тело, најзастапено меѓу етничките Албанци во земјата.

За Демократскиот сојуз- Партија на земјоделците на Македонија, која одамна е згасната како активен политички субјект, суштински се заложбите за адекватна социјална политика, посебно во однос на децата, за обезбедување на детски додатоци заклучно со четвртото дете, а секое дете над овој број ќе биде грижа на неговите родители. Спрема децата на умрените и разведените родители и другите категории на такви деца Партијата ќе има посебен третман.

Овој став има определен број сличности со партиската определба на МААК.

Партијата за целосна еманципација на Ромите, која повремено учествува во политичкиот живот на земјата, планирала да се ангажира и бори за постапна и целосна еманципација на жената Ромка и нејзиното брзо вклопување во образованието и вработувањето со доста олеснувања кои ќе бидат на Радио и ТВ, што е експлицитно обраќање до потенцијалните гласачи за Партијата.

**Преглед од неколку изборни циклуси**

Како елементи на информативна содржина можат да се изнесат показателите дека прашањата на семејството биле третирани во програмите на политичките партии во 1994 и 1995 година. Оваа проблематика била поприсутна во програмските документи на Либералната партија, Социјалистичката партија на Македонија, ВМРО-Демократската партија за македонско национално единство, Демократската партија и Народна демократска партија, додека не се присутни овие теми кај Партијата за демократски просперитет, Социјалдемократскиот сојуз на Македонија, Демократската партија на Македонија и кај МААК (Мојаноски, Ц. 2002, стр.315).

Во програмите на политичките партии во 1998 и 1999 година, како прашања/теми посветени на жената и семејството се присутни кај ВМРО-ДПМНЕ, Социјалистичката партија на Македонија и кај Либерално-демократската партија, а не се застапени кај Демократска алтернатива, ВМРО- Демократска партија и кај Македонска народна партија ( Мојаноски, Ц. 2002, стр. 318).

Како збирен преглед за овој период може да се каже дека во однос на положбата на жената и семејството политичките партии во Македонија поаѓаат од тоа дека е потребна поголема вклученост на жената во политичкиот живот (СПМ); за рамноправност на половите, за градење партнерски односи и за проактивно вклучување на жената во јавниот живот и во државните институции (ВМРО-ДПМНЕ); за подобра материјална положба на жените (ДП); за неотуѓивото право на граѓанинот независно да решава за раѓањето и името на детето (НДП); за подобрување на општествената, економската и социјалната положба на мајката и детето (НДП). Присутни се залагања за промени во образовниот систем и во воспитувањето во смисла на надминување на вкоренетите предрасуди и убедувања за “машки” и “женски” игри, машки и женски свет (ЛП); за унапредување на светот на женските вредности (ДП); да се отфрлат застарените убедувања за “природната” одреденост на положбата на жената и за поделеноста на “машки” и “женски” занимања (ДП); неприфаќање присилното стапување во брак и тортура на мажот врз жената (ВМРО-ДПМНЕ). Дел од нив се за поинаква популациона политика за да се надминат појавите од жената да се прави репродукциона машина (ЛП), и низ конкретни програми и проекти да се активира факторот наречен жена (ЛП), за еманципација на жената, нејзино школување и вработување (ПДП).

**Најголемите политички партии за семејството**

Во изборната програма на ВМРО-ДПМНЕ за парламентарните избори во 2014. година се предвидени повеќе мерки, меѓу кои:

* зголемување на паричниот надоместок за згрижување деца без родители и родителска грижа за 25% (подигнување на бројот на згрижувачки семејства кои се грижат за децата без родители, деца без родителска грижа, деца со пречки во развојот, како и деца со воспитно-социјални проблеми);
* донесување на закон за спречување и заштита од семејно насилство(“Заради превенција, спречување и намалување на семејното насилство ќе биде донесен посебен Закон за спречување и заштита од семејно насилство. Со овој закон ќе се дефинираат јасни мерки за превенција, заштита, помош и поддршка на жртвите од семејно насилтво, со кои значително ќе се зголеми степенот на заштит, а ќе се дефинираат мерки и санкции за сторителите. За жртвите на семејно насилство предвидено е право на помош, поддршка и мерки за спречување на идно насилство, како и мерки за обезбедување сигурност и економско јакнење на жртвата преку нејзино активно вклучување на пазарот на трудот”).
* Отворање 10 нови советувалишта за брак и семејство (“ Заради обезбедување стручна и советодавна помош на граѓаните , ќе даваат услуги на семејства со нарушени семејни односи, во постапка на развод или со нерасчистени партнерски односи. Советувалиштата работат со родителите и децата, и услугите кои ги даваат се во насока на надминување на проблемите во семејството, намалување на конгликтите и подобрување на семејните односи”).
* Проект: на секое дете му е потребно семејство (“ Во насока на подигнување на бројот на згрижувачки семејства ќе се реализира кампањата “На секое дете му е потребно семејство”. Согласно Законот за социјална заштита оние семејства кои ќе одлучат да згрижуваат деца без родители, ќе добиваат месечни надоместоци за трошоците за сместеното дете во износ од: 5.000 денари за сместено дете, а надоместок за згрижување изнесува 1.500 денари; 5.500 денари за сместување на дете без родители и родителска грижа и дете со воспитно-социјални проблеми на училишна возраст, а надоместокот за згрижување изнесува 2.000 денари; 6.500 денари за сместување на дете о нарушено општествено поведение, лице со умерени и тешки пречки во менталниот развој и лице упатено на оспособување за работно-производна активност, лице со најтешки пречки во менталниот развој, лице со трајна телена попреченост, старо лице, возрасно лице со телесна попреченост, како и возрасно лице со пречки во менталниот развој, а надоместокот за згрижување изнесува 3.000 денари”). (<http://vmro-dpmne.org.mk/wp-content/uploads/documents/VMRO%20programa%202014-2018%20v2a.pdf>)

Социјалдемократскиот сојуз на Македонија во својата изборна програма за парламентарните избори во земјава во 2014 година дава акцент на промени за подобра иднина. Дел од нивните активности ќе бидат насочени кон:

* проект Гаранција за млади каде што ќе се фокусираат на овозможување тренинг програми за ново дипломираните студенти кои немаат работно искуство за нивно полесно снаоѓање на пазарот на трудот, како и план за вработување на младите од помалите градски и селски средини кои потешко добиваат шанса за работа. Во однос на вработувањето имаат посебни мерки за вработување на жени преку директна парична помош за посебни обуки за повторно работно активирање по породилното отсуство, заштита на бремените жени преку посебни простории на работно место за нивна лична хигиена, дозвола за отсуство од работа поради редовни лекарски прегледи, забрана за прекумерна и ноќна работа за бремени жени и за жени кои имаат деца до 6 годишна возраст, како и право за породилно отсуство од 12 месеци за сите самохрани родители,
* мерките за елиминирање на детската сиромаштија преку зголемување за 60% на детскиот додаток и посебен додаток за дете во период од 4 години,
* Мерки за надминување на материјалната депривација преку покривање на трошоците за кирија, режиски трошоци, трошоци за затоплување, трошоци за здрава протеинска храна, еднонеделен одмор во одморалиштата низ Македонија, како и “Потрошувачки кредит” и “ДДВ” викенд,
* Во мерките за земјоделството и рурален развој, се насочуваат кон еднаков третман на земјоделците при пензионирање, подобрување на квалитетот на живот во руралните средини преку развојни правци на економско дејство отпочнување на семејни бизниси и инвестирање во рурална инфраструктура и туризам. Истакнување на жената во руралните средини како еднаков учесник во развојот на семејното стопанство и поддржување на нејзините развојни иницијативи и едукација.
* Мерка за родова еднаквост во образованието преку враќање на жените кои го напуштиле образовниот процес, можност ученичките од руралните средини и од социјално загрозените семејства да добијат посебно внимание со цел градење на посреќно и побогато семејство и држава. Докажано е дека повисоко образованите мајки секогаш како производ дава повисоко образование кај нивните деца. (<http://arhiva.sdsm.org.mk/Default.aspx?mId=47&lId=1>)

Вака поставени активностите спрема семејството (закони, мерки, кмпањи, акции) говорат за конкретизација на проектите кои водат кон стабилно, економски способно, хармонично и заштитено семејство.

**Заклучок**

Третманот на семејството и семејната проблематика во изборните програми на политичките партии во Република Македонија во периодот 1990 до 2014 година е во согласност со општите услови во кои се одвиваат конкретните избори (кога во дадениот период на дневен ред се таканаречени големи теми, семејството е помалку присутно, односно кога во конкретниот период се актуелни редовни теми семејната проблематика добива пошироко и посоодветно место).

Доколку повеќе политички партии се етаблираа во политичкиот систем и живот на земјата, дотолку повеќе посветуваат место за семејството и програмираат мерки за унапредување на положбата на семејството во општеството.

Суштинскиот политички и идеолошки идентитет на политичката партија (десница, центар, левица, конзервативни, прогресивни, либерални) само делумно се изразува и е видлив во конкретните изборни програми и проекти на политичките партии.

Се повеќе се чувствува европската концепција за семејството и семејните односи и се забележува влијанието на глобализацијата врз семејното живеење.

За целосно разбирање на партискиот поглед за семејството е неопходно е да се имаат предвид и деловите од изборните програми кои се однесуваат на економската и развојнатаполитика, социјалната политика, на мерките за вработување, за образование, здравство и човекови слободи и права.

**Литература**

Андревски, Живко (2010), Политички систем, ЕУРМ, Скопје

Климовски, Саво (1997), Уставен и политички систем, Просветно дело, Скопје

Мојаноски, Цане (1996), Социјален и политички профил на политичките партии на Македонија, Либер, Скопје

Мојаноски, Цане (2000), Летопис на македонската демократија, Пакунг, Скопје

Радуловиќ, Македонка.............

Тимовски, Владо – Стефановски, Свето (1990), Избори 90 политичките партии во Македонија, ПОС Систем 21, Скопје

Чокревски, Томислав (1996), Социологија на правото, Студентски збор, Скопје

Закон за општествените организации и здруженијата на граѓаните, Службен весник на СРМ бр. 28 од 21 септември 1990. година

<http://vmro-dpmne.org.mk/wp-content/uploads/documents/VMRO%20programa%202014-2018%20v2a.pdf>

<http://arhiva.sdsm.org.mk/Default.aspx?mId=47&lId=1>